
Betegtájékoztató: Információk a felhasználó számára
Alkcema kenőcs
klórhexidin-hidroklorid, triamcinolon-acetonid

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát, vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont. 
A betegtájékoztató tartalma:

1. Milyen típusú gyógyszer az Alkcema kenőcs és milyen betegségek esetén alkalmazható?
2. Tudnivalók az Alkcema kenőcs alkalmazása előtt
3. Hogyan kell alkalmazni az Alkcema kenőcsöt?
4. Lehetséges mellékhatások
5. Hogyan kell az Alkcema kenőcsöt tárolni?
6. A csomagolás tartalma és egyéb információk


1. Milyen típusú gyógyszer az Alkcema kenőcs és milyen betegségek esetén alkalmazható?

A készítmény különböző bőrfertőzések helyi, külső kezelésére szolgál. 

Egyik összetevője gyulladásgátló, másik összetevője pedig a kórokozók anyagcseréjének akadályozása révén fejti ki fertőtlenítő hatását.

2. 
Tudnivalók az Alkcema kenőcs alkalmazása előtt
Ne alkalmazza az Alkcema kenőcsöt

· ha allergiás a készítmény hatóanyagaira vagy a gyógyszer (6. pontban felsorolt) egyéb összetevőire,
· szemhéjra, szembe nem alkalmazható,
· nem alkalmazható a bőr tuberkulotikus vagy vírus okozta megbetegedéseire.

Fontos, hogy tájékoztassa orvosát, ha a múltban már volt valamilyen allergiás reakciója a készítmény összetevőivel, illetve más gyógyszerrel szemben.
Figyelmeztetések és óvintézkedések
Az Alkcema kenőcs alkalmazása előtt beszéljen kezelőorvosával, vagy gyógyszerészével.
A kezelés megkezdése előtt tájékoztassa orvosát minden korábbi, illetve jelenleg fennálló betegségéről.

Forduljon kezelőorvosához, amennyiben homályos látás vagy egyéb látászavar jelentkezik.

Különösen fontos, hogy kezelőorvosa tudjon arról, ha ön:

· Fertőző betegségben szenved vagy a kezelés idején fertőzés éri, régen tuberkulózisa volt.
· Az alábbi betegségekben szenved: csökkent pajzsmirigy-működés, májcirrózis, gyomor-bélrendszer fekélyes betegsége, friss bélműtét, veseelégtelenség, magas vérnyomás, csontritkulás, cukorbetegség, miaszténia grávisz.
· Terhes vagy szoptat.
Egyéb gyógyszerek és az Alkcema kenőcs
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható készítményeket is.

A javasolt adagban a triamcinolon csak kismértékben szívódik fel, ezért más gyógyszerek hatását nem befolyásolja, így használható akkor is, ha más gyógyszert is szed.
Tartós alkalmazás esetén, vagy ha nagy bőrfelületen használják, felszívódhat akkora mennyiség, amely már klinikai tüneteket is okozhat, ezért feltétlenül tájékoztassa orvosát a jelenleg vagy nemrégiben szedett egyéb gyógyszereiről, beleértve a recept nélkül kapható készítményeket is. Más gyógyszerek egyidejű alkalmazása ugyanis megváltoztathatja hatásukat.
Különösen fontos, hogy kezelőorvosa tudjon arról, ha Ön:

· acetilszalicilsav tartalmú gyógyszert szed;
· bizonyos izom-, idegrendszeri blokkolókat szed;
· vízhajtót használ;

· bizonyos édesítőszert (édesgyökér) használ.

Termékenység, terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.
Az Alkcema kenőccsel kapcsolatban nincsenek terhességre vonatkozó klinikai adatok.

A készítmény hatásai a gépjárművezetéshez és a gépek kezeléséhez szükséges képességekre

Az Alkcema kenőcs nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.
Az Alkcema kenőcs cetil-sztearil-alkoholt, etanolt és metil-parahidroxibenzoátot tartalmaz
Az Alkcema kenőcs cetil-sztearil-alkoholt tartalmaz, amely helyi bőrreakciókat (pl. kontakt dermatitisz) okozhat.

Az Alkcema kenőcs 9 mg etanolt tartalmaz grammonként, amely sérült bőrfelületen égő érzést okozhat.
Az Alkcema kenőcs metil-parahidroxibenzoátot tartalmaz, amely allergiás reakciókat okozhat (amelyek esetleg csak később jelentkeznek)
3. Hogyan kell alkalmazni az Alkcema kenőcsöt?

A gyógyszert mindig a kezelőorvosa, vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát, vagy gyógyszerészét.
Alkalmazásának módját és időtartamát kizárólag az orvos állapíthatja meg.

Szokásos alkalmazása felnőtteknél: naponta 2-3×, vékony rétegben kell az érintett bőrfelületre kenni, illetve a pörk (varasodás) eltávolítása után a bőrelváltozásra néhány órára fertőtlenítő-oldatos kötést kell helyezni, majd Alkcema kenőccsel bekenni. 

Alkalmazása gyermekeknél

Gyermekeknek csak kivételes esetben adható.

Arcbőrön való krónikus alkalmazása kerülendő.

Vigyázni kell, hogy a kenőcs ne kerüljön közvetlenül sem a szemhéjra, sem a szembe.

Vigyázni kell, hogy a kenőcs ne kerüljön a fülbe vagy a szájba.

A készítmény hatását a szappan felfüggeszti, ezért alkalmazása előtt a szappannal tisztított bőrfelületet bő vízzel alaposan le kell mosni.

Ha a helyi kezelés bőr-irritációt okoz, a készítmény alkalmazását abba kell hagyni.

Ha az előírtnál több Alkcema kenőcsöt alkalmazott

Nem közöltek túladagolással kapcsolatos esetet.
Ha elfelejtette alkalmazni az Alkcema kenőcsöt

Az orvos előírásának megfelelően folytassa a kezelést. Ne alkalmazzon kétszeres adagot, mert ezzel nem pótolja a kiesett mennyiséget, viszont a túladagolás veszélyének tenné ki magát.
Ha idő előtt abbahagyja az Alkcema kenőcs alkalmazását
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4. Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Az alábbi mellékhatások jelentkezhetnek: vérkép-eltérések, só-, vízvisszatartás, vérnyomás emelkedés, fejfájás, álmatlanság, depresszió, pszichés zavarok, mellékvesekéreg működési zavar, növekedési zavar, cukor-, zsíranyagcsere változásai, vér kálium-szintjének csökkenése, menstruációs zavar, hőhullám, gyomor-bélrendszeri fekélyek, vérzések, száj-garat gombás fertőzése, szürkehályog, zöldhályog, látóideg károsodás, izomelfajulás, csontritkulás, tbc fellángolása, homályos látás.

A bőrön égő érzés, viszketés, irritáció, gyulladások, másodlagos fertőzések, csíkok (elsősorban a hajlatokban), vérzések jelentkezhetnek.
Előfordulhat súlyos allergiás reakció (anafilaxia), melynek a leggyakoribb tünetei a következők lehetnek: viszkető kiütés, torok duzzadása, alacsony vérnyomás. Ilyen esetben abba kell hagyni a kezelést és haladéktalanul orvoshoz kell fordulni!
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5. Hogyan kell az Alkcema kenőcsöt tárolni?
Legfeljebb 25 °C-on tárolandó.
A gyógyszer gyermekektől elzárva tartandó!
A dobozon feltüntetett lejárati idő (EXP:) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6. A csomagolás tartalma és egyéb információk
Mit tartalmaz az Alkcema kenőcs?
· A készítmény hatóanyagai: 10 mg klórhexidin-hidroklorid és 1 mg triamcinolon-acetonid 1 g kenőcsben.

· Egyéb összetevők: cetil-sztearil-alkohol, folyékony paraffin, makrogol-cetil-sztearil éter, etanol, metil-parahidroxi-benzoát, desztillált víz.

Milyen az Alkcema kenőcs külleme és mit tartalmaz a csomagolás?
Küllem: fehér, vagy csaknem fehér színű, lágy, o/v típusú, emulziós kenőcs.
Csomagolás: kb. 25 g kenőcs polietilén kupakkal lezárt alumínium tubusba töltve, 1 tubus, dobozban.

